
	–
Forslag til Rådets forordning om oprettelse af Den Europæiske Unions Agentur for Grundlæggende Rettigheder

–
Forslag til Rådets afgørelse om bemyndigelse af Den Europæiske Unions Agentur for Grundlæggende Rettigheder til at udføre opgaver på de områder, der er nævnt i afsnit VI i traktaten om Den Europæiske Union


I. 
INDLEDNING

Kommissionen forelagde den 5. juli 2005 Rådet et forslag til Rådets forordning om oprettelse af Den Europæiske Unions Agentur for Grundlæggende Rettigheder og et forslag til Rådets afgørelse om bemyndigelse af Den Europæiske Unions Agentur for Grundlæggende Rettigheder til at udføre opgaver på de områder, der er nævnt i afsnit VI i traktaten om Den Europæiske Union.

Ad hoc-gruppen vedrørende Grundlæggende Rettigheder og Statsborgerskab har indtil nu holdt femten møder, senest den 6. juni 2006. 

Formandskabet og Kommissionen har haft detaljerede konsultationer med Europa-Parlamentet i form af trilogmøder, blandt andet den 4. april 2006, den 25. april 2006, den 17. maj 2006 og den 9. juni 2006. 

Herudover har spørgsmålet været genstand for drøftelser på teknisk plan mellem Europarådets sekretariat og formandskabet for at sikre en effektiv afgrænsning af den virksomhed, der udøves af henholdsvis Europarådet og Agenturet for Grundlæggende Rettigheder.
De Faste Repræsentanters Komité behandlede på mødet den 23. maj 2006 de udestående spørgsmål, der er omhandlet i dok. 9588/06 JAI 268 CATS 101 COHOM 83 COEST 156, og senest den 8. juni 2006 de udestående spørgsmål, der er omhandlet i dok. 9864/06 REV 1 JAI 281 CATS 113 COHOM 90 COEST 161.

På baggrund af drøftelserne i almindelighed og De Faste Repræsentanters Komités møde den 8. juni 2006 i særdeleshed kunne der opnås enighed om følgende spørgsmål:

–
Der har fra begyndelsen været enighed om, at oprettelse af et sådant agentur vil være med til at gøre EU's politik på menneskerettighedsområdet mere konsekvent og dermed øge dens værdi. Agenturet bliver også det vigtigste kontaktcenter for spørgsmål vedrørende grundlæggende rettigheder i EU og viser dermed den stadig større vægt, EU lægger på dette område.

–
Der er desuden enighed om, at forordningen om oprettelse af agenturet bør være baseret på artikel 308 i TEF som foreslået af Kommissionen.

–
Der er enighed om, at agenturet skal have til formål at yde bistand og ekspertise vedrørende grundlæggende rettigheder til de relevante institutioner, instanser, kontorer og agenturer i Fællesskabet og dets medlemsstater, når de gennemfører fællesskabsret, og dermed støtte dem i de foranstaltninger, de træffer, og de linjer, de lægger inden for deres respektive kompetenceområder.

–
Der er enighed om, at det er yderst vigtigt, at agenturet er uafhængigt i sit arbejde og sine resultater, samtidig med at det skal sikres, at agenturet har redegørelsespligt over for Fællesskabets institutioner og medlemsstaterne.

–
Der er enighed om, at et nært samarbejde med civilsamfundet vil være af særdeles stor betydning for agenturet. Der var derfor tilslutning til at oprette en såkaldt "platform for grundlæggende rettigheder" for på en fleksibel måde at skabe en struktureret og frugtbar dialog mellem agenturet og civilsamfundet.

–
Der er også enighed om, at der skal sikres komplementaritet og synergi mellem agenturet og Europarådet. Der er derfor blevet fastsat nærmere bestemmelser med henblik på at sikre et nært samarbejde mellem de to instanser og undgå overlapning mellem deres arbejde.

–
Der er endvidere enighed med hensyn til agenturets organisatoriske struktur. Det foreliggende forslag skal sikre både agenturets fornødne uafhængighed og dets redegørelsespligt og troværdighed over for medlemsstaterne og de europæiske institutioner.
–
Et andet vigtigt element, som der har kunnet opnås enighed om, er Rådets vedtagelse af den flerårige ramme på grundlag af et forslag fra Kommissionen og efter høring af Europa-Parlamentet. Kommissionen skal høre bestyrelsen, når den udarbejder sit forslag.

–
Der er også enighed om, at direktøren skal være en stærk person, der tilrettelægger agenturets arbejde og repræsenterer det. Der er ligeledes opnået enighed om proceduren for udnævnelse af direktøren, således at Europa-Parlamentet kommer til at spille en mere fremtrædende rolle i denne proces som omhandlet i artikel 13 i det udkast, der er gengivet i bilag I. 

Under hensyntagen til, at denne fremgangsmåde afviger fra procedurerne for udnævnelse af direktører for andre fællesskabsagenturer, men også til de særlige forhold, der gør sig gældende for et agentur for grundlæggende rettigheder, kan den foreslåede procedure dog kun accepteres på betingelse af, at denne fremgangsmåde ikke skaber præcedens for fremtidige agenturer, hvilket vil blive bekræftet skriftligt af alle tre institutioner, dvs. af Europa-Parlamentet, Rådet og Kommissionen. Det vil også fremgå af præamblen, at denne procedure skal være en undtagelse.

–
Der har også kunnet opnås enighed om proceduren for forlængelse af direktørens embedsperiode, jf. artikel 13, stk. 3, i bilag I. 

Formandskabet forelægger i nærværende dokument Rådet de udestående spørgsmål, således som de foreligger efter det seneste  møde i Coreper den 8. juni 2006, med henblik på at få dem løst, så der kan vedtages en generel indstilling til udkastet på grundlag af en kompromispakke.
Det vigtigste udestående spørgsmål på dette stadium, nemlig udvidelsen af agenturets kompetence til spørgsmål, der er omfattet af EU-traktatens afsnit VI, behandles nedenfor i punkt II.

De udestående spørgsmål, hvor der ser ud til at være en kompromisløsning på vej, behandles i punkt III.

Teksten til forslaget til Rådets forordning, som den foreligger efter mødet i Coreper den 8. juni 2006, er gengivet i bilag I med undtagelse af præamblen. Ændringer i forhold til dok. 9864/06 REV 1 JAI 281 CATS 113 COHOM 90 COEST 161 er angivet med fed skrift.

Teksten til forslaget til Rådets afgørelse om bemyndigelse af Den Europæiske Unions Agentur for Grundlæggende Rettigheder til at udføre opgaver på de områder, der er nævnt i afsnit VI i traktaten om Den Europæiske Union, findes i bilag II.
Europa-Parlamentet har endnu ikke afgivet udtalelse.

Der er taget nogle forbehold med hensyn til udkastet (jf. punkt IV).

II.
UDESTÅENDE SPØRGSMÅL

Agenturets kompetence for så vidt angår spørgsmål, der er omfattet af EU-traktatens afsnit VI

Der er i forbindelse med dette spørgsmål opstået tvivl om, hvorvidt målene i forslaget til Rådets afgørelse om bemyndigelse af agenturet til at udføre opgaver på de områder, der er nævnt i afsnit VI i traktaten om Den Europæiske Union, således som det er gengivet i bilag II, vil kunne forfølges på grundlag af en kompetence i henhold til EU-traktaten, eller om de er mere vidtgående end de fortolkningsmuligheder, der ligger i EU-traktatens artikel 30 og 31. Et stort flertal af delegationerne (EL, HU, EE, SI, BE, AT, FI, LU, PL, ES, FR, IT, SE) erkendte den politiske betydning af at udvide anvendelsesområdet for den foreslåede forordning til de områder, der er nævnt i afsnit VI i traktaten om Den Europæiske Union.

IT tog undersøgelsesforbehold. FR gav udtryk for støtte til agenturets kompetenceområde inden for tredje søjle, men advarede samtidig om, at det bør defineres nøje, på hvilke vilkår en sådan udvidelse er mulig. SE kunne hæve sit undersøgelsesforbehold. 

UK, DE, SK, IE, MT, LV og CY har svært ved at acceptere, at agenturet skal have en sådan kompetence.

I betragtning af, at det politisk er yderst vigtigt at udvide agenturets arbejdsområde til også at omfatte afsnit VI, således som de medlemsstater, der går ind for dette, vedholdende har tilkendegivet, og fordi det ikke har været muligt at nå til enighed om dette spørgsmål, bør valgmulighederne undersøges med henblik på at nå frem til en kompromisløsning.

RÅDET opfordres til at undersøge valgmulighederne for at nå frem til en kompromisløsning.

III.
ANDRE UDESTÅENDE SPØRGSMÅL, HVOR DER SER UD TIL AT VÆRE EN KOMPROMISLØSNING PÅ VEJ

1.
Agenturets geografiske arbejdsområde

Der er enighed om, at agenturets arbejde navnlig skal fokusere på Den Europæiske Union og dens medlemsstater. Derudover går alle medlemsstaterne tilsyneladende ind for, at agenturets kompetence skal udvides til også at omfatte kandidatlandene for at sikre en sammenhængende EU-politik på menneskerettighedsområdet, navnlig i udvidelsesprocessen.

Med hensyn til de såkaldte potentielle kandidatlande (dvs. landene i det vestlige Balkan) ser der også på baggrund af mødet i Coreper den 8. juni 2006 ud til at være en kompromisløsning på vej. Hvad angår formandskabets forslag i bilag I, nærede NL og DE stadig betænkeligheder, men tilkendegav, at de ønsker at udvise størst mulig fleksibilitet. DE ønskede det præciseret, at de pågældende lande vil skulle deltage som observatører. 
Den affattelse, som formandskabet foreslår i udkastet, handler ikke om en automatisk udvidelse af agenturets arbejdsområde, men angiver blot en mulighed. Endnu gælder der ingen stabiliserings- og associeringsaftale med et potentielt kandidatland. Efter Kommissionens skøn vil det vare adskillige år, før stabiliserings- og associeringsaftaler træder i kraft for de potentielle kandidatlande. Selv når sådanne aftaler er trådt i kraft, skal de respektive associeringsråd træffe afgørelse om deltagelse i agenturets arbejde.

Denne mulighed svarer desuden til, hvad der er indeholdt i "Thessaloniki-dagsordenen for det vestlige Balkan - På vej mod europæisk integration"
, hvori det hedder, at "SAP-landene vil kunne få mulighed for at deltage i Fællesskabets agenturer på samme måde som kandidatlandene".
RÅDET opfordres til at tilslutte sig formandskabets forslag til artikel 3, stk. 3, og artikel 27 i forslaget til forordning i bilag I.

2.
Agenturets eventuelle rolle i sagsforløb, der bygger på artikel 7 i TEU

Forordningsforslaget giver agenturet mulighed for på grundlag af artikel 4, stk. 1, litra e), og efter anmodning fra Rådet at stille sin tekniske ekspertise til Rådets disposition i en situation, hvor Rådet i henhold til artikel 7, stk. 1, i TEU anmoder uafhængige personer om at fremlægge en rapport om menneskerettighedssituationen i en given medlemsstat, eller hvis det modtager et forslag i henhold til artikel 7, stk. 2, i TEU. Der blev under drøftelserne i ad hoc-gruppen spurgt om, hvorvidt det falder uden for Fællesskabets beføjelser at give agenturet en sådan opgave, og om traktaten i så fald ville blive overtrådt. Der blev desuden sat spørgsmålstegn ved, om Agenturet for Grundlæggende Rettigheder kunne anses for være en "uafhængig person" som omhandlet i artikel 7 i TEU. 

Ad hoc-gruppen anmodede derfor Rådets Juridiske Tjeneste om en skriftlig udtalelse, som blev drøftet på Ad hoc-gruppens møde den 6. juni 2006.

Det fremgik af disse drøftelser, at det på grundlag af de vide skønsbeføjelser, som EU-traktatens artikel 7 giver, overlades til Rådet at afgøre, om agenturet skal betragtes som en "uafhængig person", og i lyset af de særlige omstændigheder ved en foreliggende situation tage stilling til, om Rådet ønsker at rådføre sig med Agenturet for Grundlæggende Rettigheder eller en anden person eller et andet organ, som det finder relevant for at få en rapport som omhandlet i artikel 7, stk. 1, i TEU. Hvis Agenturet for Grundlæggende Rettigheder vælges, kommer det ikke til at handle på grundlag af sit mandat i henhold til retsakten om dets oprettelse, men på grundlag af en anmodning om samråd fastlagt af Rådet i henhold til artikel 7 i TEU. 

Efter drøftelserne i Coreper den 8. juni 2006 så der ud til at være en kompromisløsning på vej, der nogenlunde svarer til formandskabets forslag i udkastet i bilag I sammen med en erklæring fra Kommissionen og Rådet eller en betragtning, hvori det anføres, at der intet er til hinder for, at Rådet kan gøre brug af agenturet i en situation som omhandlet i artikel 7 i TEU. 

RÅDET opfordres til at tilslutte sig formandskabets kompromisforslag til artikel 4, stk. 1, litra e), i forslaget til forordning i bilag I.

3)
Deltagelse af den uafhængige person, som Europarådet skal udpege til bestyrelsen, i Agenturet for Grundlæggende Rettigheders beslutningstagning

Der blev under drøftelserne i ad hoc-gruppen givet udtryk for tvivl, om og i hvilket omfang det vil være foreneligt med fællesskabsretten og navnlig med princippet om Fællesskabets selvstændige beslutningstagning at give repræsentanter for tredjeparter eller andre personer, der udpeges af tredjeparter, stemmeret inden for visse dele af et sådant fællesskabsorgans kompetenceområde.

Rådets Juridiske Tjeneste blev anmodet om at afgive en udtalelse herom, som ad hoc-gruppen drøftede på sit møde den 6. juni 2006. Det blev fastslået, at den person, som Europarådet udpeger til bestyrelsen i Agenturet for Grundlæggende Rettigheder, i henhold til princippet om Fællesskabets selvstændige beslutningstagning ikke bør have stemmeret i spørgsmål vedrørende agenturets forretningsorden eller udnævnelse (og afskedigelse) af det videnskabelige udvalgs medlemmer. 

Litra g) og k) i sidste punktum af artikel 11, stk. 9, bør derfor udgå. 

NL og CZ har i gruppen taget forbehold med hensyn til udtalelsen fra Rådets Juridiske Tjeneste.

Efter drøftelserne i Coreper den 8. juni 2006 så der ud til at være en kompromisløsning på vej, der nogenlunde svarer til formandskabets forslag til artikel 11, stk. 6, litra g), og stk. 8, og artikel 12, stk. 1, i bilag I til denne note. Formandskabet foreslår bl.a., at den uafhængige person får stemmeret i forbindelse med udnævnelse af det videnskabelige udvalgs medlemmer og i tilknytning til bestyrelsens møder, og at vedkommende skal høres om afstemninger om agenturets forretningsorden.

RÅDET opfordres til at drøfte, om den løsning, der foreslås for artikel 11, stk. 6, litra g), og stk. 8, og artikel 12, stk. 1, i udkastet til forordning, som det foreligger i bilag I til denne note, kan danne grundlag for et kompromis.

4)
Henvisning til Den Europæiske Unions charter om grundlæggende rettigheder i forordningsforslaget.

Der blev spurgt, bl.a. fra Det Forenede Kongeriges side, om man i forordningsforslaget kunne indsætte henvisninger til Den Europæiske Unions charter om grundlæggende rettigheder som grundlag for udøvelsen af fællesskabskompetence i betragtning af dets retlige status. Fællesskabskompetence er kun defineret i TEF. Chartret kunne dog anvendes som en reference for identificering af grundlæggende rettigheder og principper vedrørende Fællesskabets kompetenceområder.

Ad hoc-gruppen besluttede derfor at anvende samme affattelse som i andre retsakter, når der henvises til chartret, og foreslog, at der tilføjes en betragtning, der nævner chartrets retlige status. Den britiske delegation ville foretrække, at artikel 3, stk. 2, ændres i overensstemmelse hermed.

Efter mødet i Coreper den 8. juni 2006 så der ud til at være en kompromisløsning på vej, der nogenlunde svarer til formandskabets forslag til artikel 3 i bilag I og navnlig med hensyn til at lade artikel 3, stk. 2, udgå, samtidig med at der bibeholdes en henvisning til chartret i præamblen.

RÅDET opfordres til at tilslutte sig formandskabets kompromisforslag til artikel 3, stk. 2, i forslaget til forordning i bilag I til denne note.

IV.
FORBEHOLD 

Der er taget følgende forbehold med hensyn til udkastet til forordning:

Parlamentarisk undersøgelsesforbehold fra CZ, IT, SE, PL og DK.

Generelt undersøgelsesforbehold fra FI, PT, IE, FR og SK.

HU har taget parlamentarisk undersøgelsesforbehold med hensyn til artikel 5.

NL har taget parlamentarisk undersøgelsesforbehold med hensyn til forslaget til Rådets afgørelse om bemyndigelse af Den Europæiske Unions Agentur for Grundlæggende Rettigheder til at udføre opgaver på de områder, der er nævnt i afsnit VI i traktaten om Den Europæiske Union.

Delegationerne opfordres til at hæve ovennævnte forbehold.

________________________

BILAG I

Forslag til

RÅDETS FORORDNING

om oprettelse af Den Europæiske Unions Agentur for Grundlæggende Rettigheder
RÅDET FOR DEN EUROPÆISKE UNION HAR ‑

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen

under henvisning til udtalelse fra Europa-Parlamentet
,

under henvisning til udtalelse fra Det Europæiske Økonomiske og Sociale Udvalg
,

under henvisning til udtalelse fra Regionsudvalget
, og

ud fra følgende betragtninger:

KAPITEL 1

GENSTAND, MÅL, AKTIVITETSOMRÅDE, OPGAVER OG ARBEJDSOMRÅDER

Artikel 1

Genstand
Der oprettes et EU-agentur for grundlæggende rettigheder (herefter kaldet "agenturet").

Artikel 2

Mål

Målet med agenturet er at tilvejebringe bistand og ekspertise vedrørende grundlæggende rettigheder til Fællesskabets og medlemsstaternes kompetente institutioner, organer, kontorer og agenturer, når de gennemfører fællesskabsret, og bistå dem med fuldt ud at overholde de grundlæggende rettigheder, når de træffer foranstaltninger eller tager initiativer inden for deres respektive kompetenceområder.

Artikel 3

Aktivitetsområde

1.
Agenturet udfører sine opgaver med henblik på at opfylde det mål, der er opstillet i artikel 2, inden for rammerne af Fællesskabets kompetencer som fastlagt i traktaten om oprettelse af Det Europæiske Fællesskab.

2.
[...]

3.

Agenturet beskæftiger sig med spørgsmål vedrørende grundlæggende rettigheder i Den Europæiske Union og i medlemsstaterne, når de gennemfører fællesskabsret. Desuden kan det beskæftige sig med spørgsmål vedrørende grundlæggende rettigheder inden for anvendelsesområdet af stk. 1 i de i artikel 27, stk. 1, omhandlede lande, for så vidt det er nødvendigt for det enkelte lands gradvise tilpasning til fællesskabsretten og i overensstemmelse med artikel 27, stk. 2.
Artikel 4
Opgaver

1.
Med henblik på at nå det mål, der er opstillet i artikel 2, skal agenturet inden for rammerne af de i artikel 3 fastsatte beføjelser :

a)
indsamle, registrere, analysere og formidle relevante, objektive, pålidelige og sammenlignelige oplysninger og data, herunder resultater af forskning og overvågning indberettet af medlemsstater, EU-institutioner samt fællesskabs- og EU-organer, ‑kontorer og ‑agenturer, forskningscentre, nationale organer, ikke-statslige organisationer, tredjelande og internationale organisationer, og navnlig af kompetente organer under Europarådet

b)
udvikle metoder og standarder til forbedring af sammenligneligheden, objektiviteten og pålideligheden af data på europæisk plan gennem samarbejde med Kommissionen og medlemsstaterne

c)
udføre, samarbejde med eller fremme videnskabelig forskning og videnskabelige undersøgelser, indledende undersøgelser og feasibilityundersøgelser, også, når det er relevant og foreneligt med agenturets prioriterede opgaver og årlige arbejdsprogram, efter anmodning fra Europa-Parlamentet, Rådet eller Kommissionen.

d)
fremsætte og offentliggøre konklusioner og udtalelser om specifikke tematiske emner til EU's institutioner og medlemsstaterne, når de gennemfører fællesskabsret, enten på eget initiativ eller efter anmodning fra Europa-Parlamentet, Rådet eller Kommissionen

e)

[...]
f)
offentliggøre en årsrapport om spørgsmål vedrørende grundlæggende rettigheder under agenturets aktivitetsområder, som også giver eksempler på god praksis

g)
offentliggøre tematiske rapporter baseret på agenturets analyser, forskning og undersøgelser

h)
offentliggøre en årlig aktivitetsrapport og
i)
udvikle en kommunikationsstrategi og fremme dialogen med civilsamfundet for at øge bevidstheden om grundlæggende rettigheder og aktivt orientere om sit arbejde

2.
De konklusioner, udtalelser og rapporter, der er nævnt i stk. 1, kan kun vedrøre forslag fra Kommissionen efter traktatens artikel 250 eller institutionernes holdninger under den lovgivningsmæssige procedure, hvis den pågældende institution har anmodet derom i medfør af artikel 4, stk. 1, litra d). De kan ikke omhandle lovligheden af retsakter efter traktatens artikel 230 eller spørgsmålet om, hvorvidt en medlemsstat ikke har overholdt en forpligtelse i henhold til traktaten, jf. traktatens artikel 226.

Artikel 5

Arbejdsområder

1.
Rådet vedtager på forslag af Kommissionen og efter høring af Europa-Parlamentet en flerårig ramme for agenturet. Ved udarbejdelse af forslaget indhenter Kommissionen udtalelse fra bestyrelsen
.

2.
Rammen skal

a)
dække 5 år

b)
fastlægge de tematiske områder af agenturets arbejde, herunder bekæmpelse af racisme, fremmedhad og intolerance i forbindelse hermed

c)
være i overensstemmelse med EU's prioriteter under behørig hensyntagen til de linjer, der udstikkes  i Europa-Parlamentets beslutninger og Rådets konklusioner vedrørende grundlæggende rettigheder
d)
tage behørigt hensyn til agenturets finansielle og menneskelige ressourcer, og

e)
indeholde bestemmelser, der tager sigte på at sikre komplementaritet med det mandat, der er tillagt andre fællesskabs- og EU-organer, -kontorer og -agenturer, samt med Europarådet og andre internationale organisationer, der er aktive inden for grundlæggende rettigheder.

3.
Agenturet udfører opgaver inden for de tematiske områder, der er fastsat i den flerårige ramme. Det berører ikke agenturets imødekommelse af anmodninger fra Europa-Parlamentet, Rådet eller Kommissionen efter artikel 4, stk. 1, litra d) [...], der falder uden for disse tematiske områder, forudsat at agenturets finansielle og menneskelige ressourcer tillader det.

4.
Agenturet udfører sine opgaver inden for rammerne af det årlige arbejdsprogram og under behørig hensyntagen til de disponible finansielle og menneskelige ressourcer.

KAPITEL 2
ARBEJDSMETODER OG SAMARBEJDE

Artikel 6

Arbejdsmetoder

1.
For at sikre, at der tilvejebringes objektive, pålidelige og sammenlignelige oplysninger, der er baseret på sagkundskab hos en række organisationer og organer i de enkelte medlemsstater, og idet der tages hensyn til behovet for at inddrage nationale myndigheder i indsamlingen af data, skal agenturet

a)
etablere og koordinere informationsnetværk samt anvende eksisterende netværk

b)
tilrettelægge møder for eksterne eksperter og

c)
om nødvendigt nedsætte ad hoc-grupper.

2.
For at skabe komplementaritet og sikre den bedst mulige ressourceudnyttelse tager agenturet om fornødent hensyn til indhentede oplysninger og aktiviteter, der allerede er udført af navnlig:

a)
EU-institutioner samt fællesskabs- og EU-organer, -kontorer og -agenturer samt medlemsstaternes organer, kontorer og agenturer

b)
Europarådet ved at henvise til resultater og aktiviteter, der kan henføres til Europarådets overvågnings- og kontrolmekanismer samt til Europarådets menneskerettighedskommissær, og

c)
Organisationen for Sikkerhed og Samarbejde i Europa (OSCE), De Forenede Nationer og andre internationale organisationer.

3.
Agenturet kan indgå kontrakter, navnlig om underleverancer, med andre organisationer for at få udført opgaver, som det måtte overdrage dem. Agenturet kan også yde støtte til at fremme hensigtsmæssigt samarbejde og joint ventures, bl.a. til nationale og internationale organisationer, jf. artikel 8 og 9.

Artikel 7

Forbindelser med relevante fællesskabsorganer, -kontorer og -agenturer

Agenturet sikrer en hensigtsmæssig koordinering med de relevante fællesskabsorganer, -kontorer og -agenturer. Betingelserne for dette samarbejde fastlægges eventuelt i aftalememoranda.

Artikel 8

Samarbejde med organisationer i medlemsstaterne og på internationalt plan

1.
For at sikre tæt samarbejde med medlemsstaterne udpeger hver medlemsstat en embedsmand som national forbindelsesofficer, som skal være 
hovedkontaktpunkt for agenturet i medlemsstaterne. De nationale forbindelsesofficerer kan bl.a. forelægge udtalelser for direktøren vedrørende udkastet til det årlige arbejdsprogram, inden det forelægges for bestyrelsen. Agenturet tilstiller de nationale forbindelsesofficerer alle dokumenter, der udarbejdes i overensstemmelse med artikel 4, stk. 1, litra a), b), c), d), e), f), g), h) og i).
2.
Ved udførelsen af sine opgaver samarbejder agenturet med

–
statslige organisationer og offentlige organer, der har kompetence inden for grundlæggende rettigheder i medlemsstaterne, herunder nationale menneskerettighedsinstitutioner

–
Organisationen for Sikkerhed og Samarbejde i Europa (OSCE), navnlig Kontoret for Demokratiske Institutioner og Menneskerettigheder (ODIHR), De Forenede Nationer
 og andre internationale organisationer 

3.
De administrative ordninger for det i stk. 2 omhandlede samarbejde skal være i overensstemmelse med fællesskabsretten og vedtages af bestyrelsen på grundlag af det udkast, som direktøren forelægger, når Kommissionen har afgivet udtalelse. Hvis Kommissionen ikke er indforstået med ordningerne, tager bestyrelsen dem op til fornyet behandling og vedtager dem med de nødvendige ændringer med et flertal på to tredjedele af alle medlemmer.

Artikel 9

Samarbejde med Europarådet

For at sikre komplementaritet og merværdi koordinerer agenturet sin virksomhed med Europarådets virksomhed, navnlig for så vidt angår det årlige arbejdsprogram i medfør af artikel 11, stk. 6, litra a), og samarbejdet med civilsamfundet i overensstemmelse med artikel 9a. Med henblik herpå indgår Fællesskabet i overensstemmelse med proceduren i traktatens artikel 300 en aftale med Europarådet for at indlede et tæt samarbejde mellem Europarådet og agenturet. Denne aftale indebærer, at Europarådet udpeger en uafhængig person, der skal have sæde i agenturets bestyrelse og forretningsudvalg i overensstemmelse med artikel 11 og 12.

Artikel 9a

Samarbejde med civilsamfundet; platform for grundlæggende rettigheder

1.
Agenturet arbejder tæt sammen med ikke-statslige organisationer og med civilsamfundets organisationer, der er aktive inden for grundlæggende rettigheder, herunder bekæmpelse af racisme og fremmedhad på nationalt, europæisk eller internationalt plan. Med henblik herpå opretter agenturet et samarbejdsnetværk
 (Fundamental Rights Platform), der består af ikke-statslige organisationer inden for menneskerettigheder, fagforeninger og arbejdsgiverorganisationer, de berørte sociale og faglige organisationer, kirkelige organisationer, religiøse, filosofiske og konfessionsløse organisationer, universiteter, og andre eksperter fra europæiske og internationale organer og organisationer,

2.
Platformen udgør en mekanisme til udveksling af oplysninger og samling af viden. Den skal sikre et tæt samarbejde mellem agenturet og de involverede parter. 

3.
Platformen er åben for alle interesserede og kvalificerede parter i henhold til stk. 1. Agenturet kan henvende sig til medlemmerne af platformen i overensstemmelse med specifikke behov, der har tilknytning til agenturets prioriterede arbejdsområder.

4.
Agenturet kan anmode platformen om navnlig at

a)
fremsætte forslag til bestyrelsen vedrørende det årlige arbejdsprogram, der skal vedtages efter artikel 11, stk. 4, litra a),

b)
give feedback og foreslå opfølgning til bestyrelsen vedrørende årsrapporten, jf. artikel 4, stk. 1, litra f), og

c)
meddele resultater af og anbefalinger fra konferencer, seminarer og møder, der vedrører agenturets arbejde, til direktøren og det videnskabelige udvalg.

5.
Platformen koordineres under direktørens myndighed.

KAPITEL 3

ORGANISATION

Artikel 10

Agenturets organer

Agenturet består af:

a)
en bestyrelse

b)
et forretningsudvalg

c)
et videnskabeligt udvalg og

d)
en direktør.

Artikel 11

Bestyrelsen

1.
Bestyrelsen består af personer
 med passende erfaring inden for ledelse af offentlige eller private organisationer og desuden med viden inden for området grundlæggende rettigheder fordelt som følger:

a)
en uafhængig person udpeget af hver medlemsstat med store ansvarsområder inden for ledelse af en uafhængig national menneskerettighedsorganisation eller af andre offentlige eller private organisationer

b)
en uafhængig person udpeget af Europarådet og

c)
to repræsentanter for Kommissionen.

2.
Medlemmerne af bestyrelsen kan lade sig repræsentere af en suppleant, der opfylder ovennævnte betingelser og udpeges ved samme procedure. Listen over medlemmer af og suppleanter til bestyrelsen offentliggøres og holdes ajour af agenturet på dettes netsted.

3.
Bestyrelsesmedlemmernes og suppleanternes mandatperiode er på fem år. Perioden kan ikke forlænges.

4.
Bortset fra ordinær nybesættelse eller dødsfald ophører mandatet for et medlem eller en suppleant kun ved fratræden. Hvis et bestyrelsesmedlem eller en suppleant imidlertid ikke længere opfylder uafhængighedskriterierne, informerer vedkommende straks Kommissionen og agenturets direktør. Den berørte part udnævner et nyt medlem eller en ny suppleant for resten af mandatperioden. Den berørte part udpeger desuden et nyt medlem eller en ny suppleant for resten af mandatperioden, hvis bestyrelsen på forslag af en tredjedel af sine medlemmer eller Kommissionen har fastslået, at det pågældende medlem eller den pågældende suppleant ikke længere opfylder uafhængighedskriterierne. Hvis der er mindre end to år tilbage af mandatperioden, kan det nye medlems eller den nye suppleants mandatperiode udvides til en fuld periode på fem år.

5.
Bestyrelsen vælger en formand og en næstformand samt de øvrige to medlemmer af bestyrelsen, der er nævnt i artikel 12, blandt sine medlemmer udpeget i henhold til stk. 1, litra a), for en periode på to et halvt år, der kan forlænges en gang.

6.
Bestyrelsen sikrer, at agenturet udfører de opgaver, det har fået overdraget. Den er agenturets planlægnings- og overvågningsorgan. Den har blandt andet til opgave at:

a)
vedtage agenturets årlige arbejdsprogram i overensstemmelse med den flerårige ramme på grundlag af et udkast forelagt af agenturets direktør, efter at Kommissionen og det videnskabelige udvalg har afgivet udtalelse herom. Det skal være i overensstemmelse med de finansielle og menneskelige ressourcer og skal tage hensyn til Fællesskabets arbejde inden for forskning og statistik. Det årlige arbejdsprogram sendes til Europa-Parlamentet, Rådet og Kommissionen

b)
godkende årsrapporterne, jf. artikel 4, stk. 1, litra f) og h), idet der navnlig i forbindelse med sidstnævnte rapport foretages en sammenligning af de opnåede resultater med målene i det årlige arbejdsprogram; uanset artikel 12a, stk. 5, skal der indhentes udtalelse fra videnskabelige udvalg, inden den i artikel 4, stk. 1, litra f), omhandlede rapport vedtages; rapporterne sendes senest den 15. juni til Europa-Parlamentet, Rådet, Kommissionen, Revisionsretten, Det Europæiske Økonomiske og Sociale Udvalg og Regionsudvalget

c)
udnævne og om nødvendigt afskedige agenturets direktør

d)
vedtage agenturets budgetforslag og endelige årsbudget

e)
udøve de i artikel 23, stk. 2, omhandlede beføjelser i forhold til direktøren

f)
udarbejde et årligt overslag over agenturets udgifter og indtægter og sende det til Kommissionen i overensstemmelse med artikel 19, stk. 5

g)
vedtage agenturets forretningsorden på grundlag af et udkast forelagt af direktøren, efter at Kommissionen, det videnskabelige udvalg og den i stk. 1, litra b), nævnte person
 har afgivet udtalelse herom

h)
vedtage agenturets finansielle regler på grundlag af et udkast forelagt af direktøren og Kommissionens udtalelse herom i overensstemmelse med artikel 20, stk. 11

i)
vedtage de foranstaltninger, der er nødvendige for at gennemføre vedtægten for tjenestemænd ved De Europæiske Fællesskaber og ansættelsesvilkårene for de øvrige ansatte ved De Europæiske Fællesskaber i overensstemmelse med artikel 23, stk. 3, 

j)
vedtage bestemmelser om åbenhed og aktindsigt i overensstemmelse med artikel 16, stk. 2, 

k)
udnævne og afsætte medlemmerne af det videnskabelige udvalg i overensstemmelse med artikel 12a, stk. 1 og 3, og 

l)
fastslå, at et medlem af eller en suppleant til bestyrelsen ikke længere opfylder uafhængighedskriterierne, jf. stk. 4.

7.
Bestyrelsen kan uddelegere sine ansvarsområder, dog ikke emner, der falder ind under litra a), b), c), d), e), g), h), k) og l), til forretningsudvalget.

8.
Bestyrelsens beslutninger træffes med simpelt flertal af de afgivne stemmer, bortset fra de beslutninger, der er nævnt i stk. 5, samt i stk. 6, litra a), b), c), d), e), g), k) og l), hvor der kræves et flertal på to tredjedele
 af alle medlemmer. Hvert medlem af bestyrelsen, eller i medlemmets fravær suppleanten, har én stemme. Formandens stemme er udslagsgivende i tilfælde af stemmelighed. Den person, der er udpeget af Europarådet, kan deltage i afstemninger
 om beslutninger, der falder ind under stk. 6, litra a), b), [...]
 og k).

9.
Formanden indkalder bestyrelsen to gange om året, idet der dog kan afholdes yderligere ekstraordinære møder. Formanden indkalder til ekstraordinære møder på eget initiativ eller efter anmodning fra mindst en tredjedel af medlemmerne af bestyrelsen.

10.
Formanden eller næstformanden for det videnskabelige udvalg samt direktøren for Det Europæiske Institut for Ligestilling mellem Mænd og Kvinder kan deltage i bestyrelsens møder som observatører. Direktørerne for andre relevante fællesskabsagenturer og EU-organer samt for andre internationale organisationer omhandlet i artikel 8 og 9 kan også deltage som observatører, når de er inviteret af forretningsudvalget.

Artikel 12

Forretningsudvalget

1.
Bestyrelsen bistås af et forretningsudvalg. Forretningsudvalget består af formanden og næstformanden for bestyrelsen, to andre medlemmer af bestyrelsen, der er valgt af denne i henhold til artikel 11, stk. 5, og en af repræsentanterne for Kommissionen i bestyrelsen. Den person, som Europarådet udpeger til bestyrelsen, kan deltage i forretningsudvalgets møder [...]
.

2.
Forretningsudvalget indkaldes af formanden, når det er nødvendigt for at forberede bestyrelsens beslutninger og bistå og rådgive direktøren. Det vedtager sine beslutninger med simpelt flertal.

3.
Direktøren deltager i forretningsudvalgets møder uden stemmeret. 

Artikel 12a
Det videnskabelige udvalg

1.
Det videnskabelige udvalg består af 11 uafhængige personer, der er højt kvalificeret inden for grundlæggende rettigheder. Bestyrelsen udpeger medlemmerne efter en gennemsigtig 

procedure med indkaldelse af ansøgninger og udvælgelse efter at have hørt det kompetente udvalg i Europa-Parlamentet. Bestyrelsen sørger for ligelig geografisk repræsentation. Bestyrelsens medlemmer kan ikke være medlemmer af det videnskabelige udvalg. Den i artikel 11, stk. 7, litra g), nævnte forretningsorden angiver de detaljerede betingelser for udpegelsen af det videnskabelige udvalg.
2.
Mandatperioden for det videnskabelige udvalgs medlemmer er fem år. Perioden kan ikke forlænges.

3.
Det videnskabelige udvalgs medlemmer er uafhængige. De kan kun udskiftes på egen anmodning eller i tilfælde af varigt forfald. Hvis et medlem imidlertid ikke længere opfylder uafhængighedskriterierne, skal vedkommende straks underrette Kommissionen og agenturets direktør. Bestyrelsen kan også på forslag af en tredjedel af sine medlemmer eller af Kommissionen erklære manglende uafhængighed og afsætte den pågældende. Bestyrelsen udnævner et nyt medlem for resten af mandatperioden efter proceduren for ordinære medlemmer. Hvis resten af mandatperioden er på under to år, kan det nye medlems mandat forlænges til en fuld femårsperiode. Listen over medlemmer af det videnskabelige udvalg offentliggøres og holdes ajour af agenturet på dettes netsted.

4.
Det videnskabelige udvalg vælger en formand og en næstformand for en mandatperiode på et år. 

5.
Det videnskabelige udvalg sikrer den videnskabelige kvalitet af agenturets arbejde og vejleder det med henblik herpå. Direktøren inddrager i den forbindelse det videnskabelige udvalg så tidligt, som det er hensigtsmæssigt, i forberedelsen af alle dokumenter, der udarbejdes i overensstemmelse med artikel 4, stk. 1, litra a), b), c), d), [...], f), g) og i).

6.
Det videnskabelige udvalg afgiver udtalelse med et flertal på to tredjedele. Det indkaldes af formanden fire gange om året. Formanden indleder om nødvendigt en skriftlig procedure eller indkalder til ekstraordinære møder på eget initiativ eller efter anmodning fra mindst fire medlemmer af det videnskabelige udvalg.

Artikel 13

Direktøren

1.
Agenturet ledes af en direktør, der udnævnes af bestyrelsen i overensstemmelse med den samarbejdsprocedure ("samrådssprocedure"), der er beskrevet i stk. 2. Direktøren udnævnes på grundlag af sine personlige fortjenester, erfaring inden for grundlæggende rettigheder og kvalifikationer inden for administration og forvaltning.
2.
Samarbejdsproceduren forløber således:

a)
På grundlag af en liste, som Kommissionen opstiller efter indkaldelse af ansøgere og efter en gennemsigtig udvælgelsesprocedure, vil ansøgerne inden udnævnelse blive bedt om at præsentere sig for Rådet for Den Europæiske Union og det relevante udvalg i Europa-Parlamentet og besvare deres spørgsmål.

b)
Europa-Parlamentet og Rådet for Den Europæiske Union tilkendegiver derefter deres holdning og deres foretrukne rækkefølge.

c)
Bestyrelsen udnævner direktøren under hensyn til disse holdninger.

3.
Direktøren udnævnes for en femårig periode. 
I de sidste ni måneder af denne periode foretager Kommissionen en evaluering. Kommissionen skal bl.a. evaluere

-
direktørens arbejdsindsats

-
agenturets opgaver og behov i de kommende år.
Bestyrelsen kan på forslag af Kommissionen, under hensyn til evalueringsrapporten, men kun i de tilfælde, hvor det kan begrundes i agenturets opgaver og behov, forny direktørens embedsperiode én gang med højst tre år. 

Bestyrelsen skal underrette Europa-Parlamentet og Rådet om, at den agter at forlænge direktørens mandat. Indtil en måned inden bestyrelsen formelt træffer afgørelse om at forlænge mandatet, kan direktøren blive anmodet om at afgive en erklæring i Europa-Parlamentets kompetente udvalg og besvare spørgsmål fra udvalgsmedlemmerne.
Hvis embedsperioden ikke fornyes, forbliver direktøren i sit embede, indtil en efterfølger er udnævnt.
4.
Direktøren er ansvarlig for

a)
udførelsen af de opgaver, der er nævnt i artikel 4, navnlig udarbejdelse og offentliggørelse af de dokumenter, der udarbejdes i overensstemmelse med artikel 4, stk. 1, litra a), b), c), d) [...], f), g), h) og i), i samarbejde med det videnskabelige udvalg
b)
udarbejdelse og gennemførelse af agenturets årlige arbejdsprogram

c)
alle personaleanliggender, herunder navnlig udøvelse over for personalet af de beføjelser, der er fastsat i artikel 23, stk. 2

d)
den daglige ledelse

e)
gennemførelse af agenturets budget i overensstemmelse med artikel 20

f)
gennemførelse af effektive overvågnings- og evalueringsprocedurer vedrørende agenturets resultater set i forhold til målene ved anvendelse af fagligt anerkendte standarder. Direktøren aflægger årligt beretning over for bestyrelsen om resultaterne af denne overvågning
g)
samarbejde med nationale forbindelsesofficerer

h)
samarbejde med civilsamfundet, bl.a. koordinering af platformen for grundlæggende rettigheder i overensstemmelse med artikel 9a.

5.
Direktøren udfører sin opgaver uafhængigt. Han eller hun er, for så vidt angår forvaltningen af sine opgaver, ansvarlig over for bestyrelsen og deltager i dens møder uden stemmeret.
6.
Europa-Parlamentet eller Rådet kan når som helst indkalde direktøren til en høring om et spørgsmål vedrørende agenturets aktiviteter.

7.
Direktøren kan efter forslag fra en tredjedel af medlemmerne eller Kommissionen afskediges af bestyrelsen før mandatperiodens udløb.

KAPITEL 4

DRIFT

Artikel 15

Uafhængighed og hensyn til almenvellet

1.
Agenturet udfører sine opgaver i fuldstændig uafhængighed.

2.
Medlemmerne af og suppleanterne til bestyrelsen, medlemmerne af det videnskabelige udvalg og direktøren forpligter sig til at handle i almenvellets interesse. De skal i den henseende afgive en interesseerklæring, hvori de enten anfører, at de ikke har nogen interesser, der kan berøre deres uafhængighed, eller anfører eventuelle direkte eller indirekte interesser, der kan berøre deres uafhængighed. Erklæringen afgives skriftligt ved deres tiltrædelse og skal ændres, hvis der sker ændringer i interesserne. Den offentliggøres af agenturet på dets netsted.

Artikel 16

Åbenhed og aktindsigt

1.
Agenturet udvikler god administrativ praksis, så der sikres størst mulig aktindsigt vedrørende dets aktiviteter.

Europa-Parlamentets og Rådets forordning (EF) nr. 1049/2001 finder anvendelse på agenturets dokumenter.
2.
Senest seks måneder efter, at agenturet har påbegyndt sit virke, vedtager bestyrelsen særlige regler for den praktiske gennemførelse af stk. 1.

Disse skal bl.a. omfatte regler for
–
hvornår møder er åbne
–
offentliggørelse af agenturets arbejde, herunder af det videnskabelige udvalgs arbejde, og
–
ordninger for gennemførelse af forordning (EF) nr. 1049/2001.

3.
Beslutninger truffet af agenturet efter artikel 8 i forordning (EF) nr. 1049/2001 kan påklages til ombudsmanden eller indbringes for De Europæiske Fællesskabers Domstol, jf. traktatens artikel 195 og 230.

Artikel 17

Beskyttelse af personoplysninger

Europa-Parlamentets og Rådets forordning (EF) nr. 45/2001 finder anvendelse på agenturet.

Artikel 18

Kontrol foretaget af ombudsmanden
Agenturets virke er underlagt ombudsmandens tilsyn i medfør af traktatens artikel 195.
KAPITEL 5

FINANSIELLE BESTEMMELSER

Artikel 19

Opstilling af budget

1.
Alle agenturets indtægter og udgifter skal anslås for hvert regnskabsår, der er sammenfaldende med kalenderåret, og opføres på agenturets driftsbudget.

2.
Indtægterne og udgifterne på agenturets budget skal balancere.

3.
Agenturets indtægter omfatter ud over andre indtægter tilskud fra Fællesskabet over Den Europæiske Unions almindelige budget (sektionen vedrørende Kommissionen).
Disse indtægter kan suppleres med

a)
betalinger for tjenesteydelser i forbindelse med udførelsen af de i artikel 4 omhandlede opgaver, og
b)
eventuelle finansielle bidrag fra de i artikel 8, 9 og 27 omhandlede organisationer eller lande.
4.
Agenturets udgifter omfatter bl.a. vederlag til personale, administrations- og infrastrukturudgifter samt driftsudgifter.

5.
Bestyrelsen udarbejder hvert år på grundlag af et udkast fra direktøren et overslag over agenturets indtægter og udgifter for det kommende regnskabsår. Bestyrelsen sender senest den 31. marts overslaget, som skal omfatte en foreløbig stillingsfortegnelse, til Kommissionen.

6.
Kommissionen sender overslaget til Europa-Parlamentet og Rådet (i det følgende benævnt "budgetmyndigheden") sammen med det foreløbige forslag til Den Europæiske Unions budget.

7.
På grundlag af overslaget opfører Kommissionen de beløb, som den anser for nødvendige på baggrund af stillingsfortegnelsen, og det tilskud, der ydes over det almindelige budget i det foreløbige forslag til Den Europæiske Unions almindelige budget, som forelægges for budgetmyndigheden i overensstemmelse med traktatens artikel 272.

8.
Budgetmyndigheden godkender bevillingerne i form af tilskud til agenturet. Budgetmyndigheden godkender agenturets stillingsfortegnelse.

9.
Agenturets budget vedtages af bestyrelsen. Det bliver endeligt, når Den Europæiske Unions almindelige budget er endeligt vedtaget. Om nødvendigt tilpasses det i overensstemmelse hermed.

10.
Bestyrelsen underretter snarest muligt budgetmyndigheden om eventuelle projekter, som den har til hensigt at gennemføre, og som kan få væsentlige finansielle følger for finansieringen af instituttets budget, navnlig projekter, som vedrører fast ejendom, såsom leje eller køb af bygninger. Den underretter Kommissionen herom.
Når en af budgetmyndighedens parter har meddelt, at den agter at fremsætte en udtalelse, sender den bestyrelsen denne inden for en frist på seks uger regnet fra underretningen om projektet.

Artikel 20

Gennemførelse af budgettet

1.
Direktøren gennemfører agenturets budget.

2.
Agenturets regnskabsfører sender senest den 1. marts efter det afsluttede regnskabsår det foreløbige årsregnskab ledsaget af beretningen om den budgetmæssige og økonomiske forvaltning i regnskabsåret til Kommissionens regnskabsfører.

Kommissionens regnskabsfører konsoliderer de foreløbige årsregnskaber for institutionerne og de decentraliserede organer i overensstemmelse med artikel 128 i Rådets forordning (EF, Euratom) nr. 1605/2002 ("finansforordningen").

3.
Senest den 31. marts efter hvert afsluttet regnskabsår sender Kommissionens regnskabsfører agenturets foreløbige årsregnskab ledsaget af beretningen om budgetforvaltningen og den økonomiske forvaltning i regnskabsåret til Revisionsretten. Beretningen om budgetforvaltningen og den økonomiske forvaltning sendes tillige til Europa-Parlamentet og Rådet.

4.
Ved modtagelsen af Revisionsrettens bemærkninger om agenturets foreløbige årsregnskab opstiller direktøren, i medfør af bestemmelserne i artikel 129 i finansforordningen på eget ansvar agenturets endelige årsregnskab og sender det til bestyrelsen med henblik på udtalelse.

5.
Bestyrelsen afgiver udtalelse om agenturets endelige årsregnskab.

6.
Direktøren sender senest den 1. juli efter det afsluttede regnskabsår det endelige årsregnskab ledsaget af bestyrelsens udtalelse til Europa-Parlamentet, Rådet, Kommissionen og Revisionsretten.

7.
Det endelige årsregnskab offentliggøres.

8.
Direktøren sender senest den 30. september Revisionsretten et svar på dennes bemærkninger. Dette svar sendes ligeledes til bestyrelsen.

9.
Hvis Europa-Parlamentet anmoder om det, forelægger direktøren det alle de oplysninger, der er nødvendige for, at dechargeproceduren vedrørende det pågældende regnskabsår kan forløbe tilfredsstillende, jf. finansforordningens artikel 146, stk. 3.

10.
Efter henstilling fra Rådet, der træffer afgørelse med kvalificeret flertal, meddeler Europa-Parlamentet inden den 30. april i år N + 2 direktøren decharge for gennemførelsen af budgettet for regnskabsåret N.

11.
De finansielle bestemmelser for agenturet vedtages af bestyrelsen efter høring af Kommissionen. De må kun afvige fra Kommissionens forordning (EF, Euratom) nr. 2343/2002 af 19. november 2002, hvis det er nødvendigt for agenturets drift, og kun hvis Kommissionen på forhånd har givet sit samtykke.

Artikel 21

Bekæmpelse af svig

1.
Bestemmelserne i Europa-Parlamentets og Rådets forordning (EF) nr. 1073/1999 finder uindskrænket anvendelse på agenturet i forbindelse med bekæmpelsen af svig, korruption og andre retsstridige handlinger.

2.
Agenturet tiltræder den interinstitutionelle aftale af 25. maj 1999 om de interne undersøgelser, der foretages af Det Europæiske Kontor for Bekæmpelse af Svig (OLAF), og indfører straks passende bestemmelser, som finder anvendelse på hele personalet.

3.
Finansieringsafgørelserne samt enhver aftale eller ethvert instrument til gennemførelse heraf fastsætter udtrykkeligt, at Revisionsretten og OLAF om nødvendigt kan foretage kontrol på stedet hos modtagerne af midler fra agenturet og de formidlere, der fordeler dem.
KAPITEL 6

GENERELLE BESTEMMELSER

Artikel 22

Retlig status og hjemsted

1.
Agenturet har status som juridisk person.

2.
Agenturet har i hver enkelt medlemsstat vidtgående rets- og handleevne, som den pågældende stats lovgivning tillægger juridiske personer. Det kan i særdeleshed erhverve og afhænde fast ejendom og løsøre og optræde som part i retssager.

3.
Agenturet repræsenteres af sin direktør.

4.
Agenturet erstatter i retlig henseende Det Europæiske Observationscenter for Racisme og Fremmedhad. Det overtager alle centrets retlige og finansielle forpligtelser. Ansættelseskontrakter indgået af centret før vedtagelse af denne forordning overholdes.

5.
Agenturet har hjemsted i Wien
.
Artikel 23

Personale

1.
Vedtægten for tjenestemænd ved De Europæiske Fællesskaber og ansættelsesvilkårene for de øvrige ansatte ved De Europæiske Fællesskaber og de regler, som De Europæiske Fællesskabers institutioner sammen har vedtaget om anvendelsen af denne vedtægt og disse ansættelsesvilkår, finder anvendelse på agenturets personale og direktør.

2.
Agenturet udøver over for personalet de beføjelser, som er overdraget til ansættelsesmyndigheden i henhold til vedtægten for tjenestemænd i De Europæiske Fællesskaber og til den myndighed, der har kompetence til at indgå ansættelseskontrakter, i henhold til ansættelsesvilkårene for de øvrige ansatte i Fællesskaberne.

3.
Bestyrelsen vedtager efter aftale med Kommissionen de nødvendige gennemførelsesbestemmelser under iagttagelse af artikel 110 i vedtægten for tjenestemænd ved De Europæiske Fællesskaber og ansættelsesvilkårene for de øvrige ansatte ved De Europæiske Fællesskaber.

4.
Bestyrelsen kan vedtage bestemmelser, der gør det muligt at ansætte nationale eksperter, som medlemsstaterne udsender til agenturet.

Artikel 24

Sprog

1.
Bestemmelserne i forordning nr. 1 af 15. april 1958 finder anvendelse på agenturet.

2.
De oversættelsesopgaver, der er påkrævet i forbindelse med agenturets virksomhed, udføres af Oversættelsescentret for Den Europæiske Unions Organer.

Artikel 25

Privilegier og immuniteter

Protokollen vedrørende De Europæiske Fællesskabers privilegier og immuniteter gælder for agenturet.

Artikel 26

Domstolens kompetence

1.
Agenturets ansvar i kontraktforhold er undergivet den lovgivning, der finder anvendelse på den pågældende aftale.

Domstolen har kompetence til at træffe afgørelse i henhold til enhver voldgiftsbestemmelse i en aftale, som agenturet har indgået.
2.
For så vidt angår ansvar uden for kontraktforhold erstatter agenturet i overensstemmelse med de almindelige retsgrundsætninger, der er fælles for medlemsstaternes retssystemer, skader forvoldt af agenturet eller af dets ansatte som led i udøvelsen af deres hverv.

Domstolen har kompetence til at afgøre enhver tvist vedrørende erstatning for sådanne skader.
3.
Domstolen har kompetence til at udtale sig om klager, der indbringes mod agenturet, på de betingelser, der er fastlagt i traktatens artikel 230 eller 232.
Artikel 27

Deltagelse af kandidatlande og lande, med hvilke der er indgået en stabiliserings-

og associeringsaftale

1.
Agenturet er åbent for deltagelse som observatører af kandidatlande eller lande, med hvilke Det Europæiske Fællesskab har indgået en stabiliserings- og associeringsaftale.

2.
Deltagelsen og de nærmere retningslinjer herfor fastlægges ved en beslutning truffet af det relevante associeringsråd under hensyntagen til hvert lands særlige status. Beslutningen skal fastsætte karakteren, omfanget og udformningen af disse landes deltagelse i agenturets arbejde inden for den ramme, der er fastsat i artikel 4 og 5, herunder bestemmelser om deltagelse i initiativer, der iværksættes af agenturet, og om finansielle bidrag og personale. Beslutningen skal være i overensstemmelse med bestemmelserne i denne forordning og med vedtægten for tjenestemænd ved De Europæiske Fællesskaber og ansættelsesvilkårene for de øvrige ansatte ved De Europæiske Fællesskaber. Beslutningen skal fastslå, at det deltagende land kan udpege en uafhængig person, der har de kvalifikationer, der kræves ifølge artikel 11, stk. 1, litra a), som observatør uden stemmeret til bestyrelsen.

Artikel 28

Aktiviteter efter afsnit VI i traktaten om Den Europæiske Union

Bestemmelserne i denne forordning berører ikke Rådets mulighed for i overensstemmelse med bestemmelserne i afsnit VI i traktaten om Den Europæiske Union at bemyndige agenturet til at udføre sine opgaver ifølge denne forordning også med hensyn til de områder, der er omfattet af afsnit VI i traktaten om Den Europæiske Union.

KAPITEL 7

AFSLUTTENDE BESTEMMELSER
Artikel 29

Overgangsordninger

1.
Mandatet for bestyrelsesmedlemmerne i Det Europæiske Observationscenter for Racisme og Fremmedhad udløber den 31. december 2006. Kommissionen skal træffe de nødvendige foranstaltninger umiddelbart efter denne forordnings ikrafttrædelse for at sikre, at en bestyrelse oprettet i overensstemmelse med artikel 11 kan påbegynde sit arbejde rettidigt.

2.
På det første møde i bestyrelsen vælger Kommissionen ved lodtrækning 15 medlemmer af bestyrelsen, hvis mandatperiode som en undtagelse fra artikel 11, stk. 4, udløber efter tre år.

3.
De berørte parter skal umiddelbart efter denne forordnings ikrafttrædelse indlede proceduren for udnævnelse af en direktør for agenturet som foreskrevet i artikel 13, stk. 1.

4.
Efter forslag fra Kommissionen kan bestyrelsen udvide mandatperioden for direktøren for Det Europæiske Observationscenter for Racisme og Fremmedhad med højst 18 måneder, eller udnævne en fungerende direktør, indtil den i stk. 3 omhandlede udnævnelsesprocedure er afsluttet.

Artikel 30
Evalueringer

1.
Agenturet foretager regelmæssigt forudgående og efterfølgende evalueringer af sine aktiviteter, når de medfører betydelige udgifter. Direktøren underretter bestyrelsen om resultatet af disse evalueringer.

2.
Agenturet forelægger hvert år budgetmyndigheden alle relevante oplysninger om resultaterne af evalueringsprocedurerne.

3.
Senest den 31. december 2011 foranlediger agenturet en uafhængig ekstern evaluering af sine resultater på grundlag af retningslinjer, der fastlægges af bestyrelsen efter aftale med Kommissionen. Denne evaluering skal

–
tage hensyn til agenturets opgaver samt dets arbejdsmetoder og indvirkning for så vidt angår beskyttelse og fremme af grundlæggende rettigheder
–
vurdere et eventuelt behov for at ændre eller udvide agenturets opgaver, beføjelser, arbejdsområder eller struktur
–
omfatte en analyse af synergieffekterne og de finansielle følger af en eventuel ændring af arbejdsopgaverne, og
–
tage hensyn til de berørte parters synspunkter både på fællesskabsplan og på nationalt plan.

4.
Bestyrelsen fastlægger i samråd med Kommissionen tidsplan og omfang af de efterfølgende eksterne evalueringer, der skal gennemføres regelmæssigt.

Artikel 31
Revision

1.
Bestyrelsen gennemgår de konklusioner af evalueringen, som er nævnt i artikel 31, stk. 3 og 4, og retter om nødvendigt henstillinger til Kommissionen om ændringer af agenturet, dets arbejdsmetoder og arbejdsområder. Kommissionen sender evalueringsrapporten og henstillingerne til Europa-Parlamentet, Rådet, Det Europæiske Økonomiske og Sociale Udvalg og Regionsudvalget og offentliggør dem.

2.
Efter at have vurderet evalueringsrapporten og henstillingerne kan Kommissionen fremsætte de forslag til ændringer til denne forordning, som den måtte finde nødvendige.

Artikel 32
Påbegyndelse af agenturets virke
Agenturet påbegynder sit virke den 1. januar 2007.

Artikel 33
Ophævelse

1.
Forordning (EF) nr. 1035/97 ophæves med virkning fra 1. januar 2007.

2.
Henvisninger til den ophævede forordning betragtes som henvisninger til nærværende forordning.

Artikel 34
Ikrafttrædelse og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den



På Rådets vegne


Formand

________________________

BILAG II
Forslag til

RÅDETS AFGØRELSE

om bemyndigelse af Den Europæiske Unions Agentur for Grundlæggende Rettigheder til at udføre opgaver på de områder, der er nævnt i Afsnit VI i traktaten om
Den Europæiske Union

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30, 31 og 34, stk. 2, litra c),

under henvisning til forslag fra Kommissionen
,

under henvisning til udtalelse fra Europa-Parlamentet
, og

ud fra følgende betragtninger:

(1)
Den Europæiske Union bygger på principperne om frihed, demokrati og respekt for menneskerettighederne og de grundlæggende frihedsrettigheder samt retsstatsprincippet, der alle er principper, som medlemsstaterne har til fælles, og skal respektere de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, og således som de følger af medlemsstaternes fælles forfatningsmæssige traditioner, som generelle principper for fællesskabsretten, jf. traktatens artikel 6.

(2)
Den Europæiske Unions mål ifølge traktaten er bl.a. at styrke beskyttelsen af medlemsstaternes statsborgeres rettigheder, bevare og udbygge et område med frihed, sikkerhed og retfærdighed, at beskytte og styrke freden og friheden og fremme demokratiet på grundlag af de grundlæggende rettigheder som fastsat i medlemsstaternes forfatninger og lovgivning samt i den europæiske konvention til beskyttelse af menneskerettigheder og grundlæggende frihedsrettigheder.

(3)
Ifølge artikel 29 i traktaten har Unionen som mål at give borgerne et højt tryghedsniveau i et område med frihed, sikkerhed og retfærdighed gennem udformning af fælles handling mellem medlemsstaterne inden for politisamarbejde og retligt samarbejde i kriminalsager og gennem forebyggelse af racisme og fremmedhad.

(4)
Ved Rådets forordning (EF) nr. 2006/[...]
 oprettes der er europæisk agentur for grundlæggende rettigheder, der skal tilvejebringe bistand og ekspertise til Fællesskabets og medlemsstaternes kompetente institutioner og myndigheder vedrørende grundlæggende rettigheder for at bistå dem, når de træffer foranstaltninger eller tager initiativer inden for deres respektive kompetenceområder for at sikre overholdelse af de grundlæggende rettigheder.

(5)
Denne afgørelse udgør det nødvendige retsgrundlag for at give agenturet bemyndigelse til at udføre de samme opgaver og på de samme betingelser inden for området "Bestemmelser om politisamarbejde og retligt samarbejde i kriminalsager" i traktatens afsnit VI.

(6)
Oprettelsen af et område med frihed, sikkerhed og retfærdighed med henvisning til foranstaltninger efter traktatens afsnit VI kræver, at personers grundlæggende rettigheder sikres. Traktatens artikel 30, stk. 31, og artikel 34, stk. 2, litra c), udgør derfor det korrekte retsgrundlag for dette forslag -

TRUFFET FØLGENDE AFGØRELSE:

Artikel 1

I overensstemmelse med artikel 28 i Rådets forordning (EF) nr. 2006/[...] bemyndiges Det Europæiske Agentur for Grundlæggende Rettigheder hermed til at udføre de opgaver, der er defineret i forordning (EF) nr. 2006/[NUMMER] på de områder, der falder ind under traktatens afsnit VI.

Artikel 2

Artikel 2 til 32 i forordning (EF) nr. 2006/[...] finder tilsvarende anvendelse på agenturets aktiviteter i henhold til denne afgørelse. Henvisninger til fællesskabsretten i forordning (EF) nr. 2006/[...] skal forstås som henvisninger til EU-retten på det område, der er omfattet af traktatens afsnit VI. Henvisninger til relevante fællesskabsorganer, agenturer og kontorer skal også forstås som henvisninger til relevante EU-organer oprettet på grundlag af afsnit VI.

Artikel 3

Denne afgørelse har virkning fra tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den


På Rådets vegne


Formand

________________________







� 	10774/06 JAI 246 CATS 42 COHOM 13 COEST 105 KOM(2005) 280 endelig.


� 	Udtalelsen fra Rådets Juridiske Tjeneste, se dok. 13588/05 JUR 425 JAI 363 COHOM 36.


� 	2518. samling i Rådet (almindelige anliggender og eksterne forbindelser), EKSTERNE FORBINDELSER, den 16. juni 2003 i Luxembourg.


�	EUT C 


�	EUT C 


�	EUT C 


�	EUT C 


� 	Udgår efter anmodning fra UK om, at henvisninger til chartret tages ud af retsaktens dispositive del. Der vil i en betragtning blive indsat en henvisning til de dokumenter, der var nævnt i det tidligere udkast til artikel 3, stk. 2, så der i omtalen af chartret tages hensyn til dets status.


� 	Forbehold fra NL og DE.


� 	PL ønskede, at følgende nye stykke indsættes i slutningen af denne artikel: "Agenturet udarbejder ikke landespecifikke rapporter, jf. dog stk. 1".


�	Udgår efter ønske fra delegationerne. Delegationerne oplyste, at de i stedet ville foretrække en erklæring fra Rådet og Kommissionen eller en relevant betragtning, hvori det anføres, at der intet er til hinder for, at Rådet kan gøre brug af agenturet i en situation som omhandlet i artikel 7 i TEU.


� 	HU mente, at nationale minoriteter bør nævnes ikke blot i præamblen, men også i denne artikel. PL tager forbehold med hensyn til dette forslag. SE ville gerne have ligestilling mellem kønnene nævnt i præamblen. (se også fodnote 1 på side 19).


� 	DK, NL og SE fremhævede bestyrelsens aktive rolle.


� 	PL ønskede, at "primære" skal udgå. Kunne i stedet gå med til "hoved-".


� 	EL, som blev støttet af PL, ønskede følgende tilføjet: "... herunder Menneskerettighedsrådet, FN's højkommissær for menneskerettigheder, FN's traktatorganer og FN's relevante særorganisationer.


� 	EL erindrede om sit forslag vedrørende kriterierne for udvælgelse af de organisationer i civilsamfundet, som skal deltage i samarbejdsnetværket, jf. dok. 7297/06 JAI 101 CATS 39 COHOM 47 COEST 72 FIN 92, s. 5.


� 	Da der ifølge artikel 3, stk. 2, i TEF, skal tages hensyn til ligestillingsspørgsmålet, er henvisningen til ligelig deltagelse af kvinder og mænd i bestyrelsen nævnt i en specifik betragtning.


� 	FI, der blev støttet af EL, ønskede en henvisning til Paris-principperne i præamblen (betragtning 17).


� 	Tilføjelse som kompromis efter mødet i Coreper den 8. juni 2006.


� 	ES tager forbehold med støtte fra IT, og PT foreslår, at bestyrelsen skal træffe beslutning om agenturets interne sprogordninger med enstemmighed. Forbehold fra FR.


� 	IT, der støttes af ES og PT, tager forbehold med hensyn til Europarådets stemmeret.


� 	Udgår som kompromis efter mødet i Coreper den 8. juni 2006.


� 	Udgår som kompromis efter mødet i Coreper den 8. juni 2006.


� 	Som følge af denne udnævnelsesprocedures usædvanlige karakter har ad hoc-gruppen overvejet at optage en erklæring i Rådets mødeprotokol fra de tre institutioner om, at denne løsning ikke danner præcedens for fremtidige agenturer. FI ønskede følgende indsat i betragtning 18: "... derfor, og som følge af de usædvanlige opgaver, agenturet pålægges ..."


�	En præcisering af beslutningen om agenturers hjemsted er medtaget i betragtningerne.


� 	EL ønskede en bestemmelse indsat om, at agenturet skal oversætte sine dokumenter til alle officielle sprog.


� 	DE, som blev støtte af SE og NL, afgav følgende erklæring: "Da medlemsstaterne i stadig højere grad integrerer sig i EU, opstår spørgsmålet om, i hvilket omfang der skal indrømmes immuniteter og privilegier i EU, navnlig for decentrale organer. Tyskland har allerede flere gange sammen med andre medlemsstater udbedt sig en generel drøftelse af dette spørgsmål. I den forbindelse minder Tyskland Kommissionen om, at den i marts 2004 med hensyn til den europæiske enhed til beskyttelse af grænserne lovede en sådan debat inden for en passende frist."


� 	NL, PT, UK, ES, DE og SE har taget forbehold med hensyn til denne artikel.


�	SK, UK, DE, MT, IE, LV og CY er imod denne artikel.


� 	PL, der afventer en fortegnelse fra Kommissionen over de gældende fællesskabsretsakter, hvori EUMC er nævnt, tog forbehold med hensyn til dette stykke. Kommissionens repræsentant oplyste, at der kun var få, om overhovedet nogen, gældende fællesskabsretsakter, hvor EUMC er nævnt.


� 	EUT C […] af […], s. […].


� 	EUT C […] af […], s. […].


� 	EUT C […] af […], s. [ …].

